Pliva

Pliva je rijeka u zapadnom dijelu Bosne i Hercegovine, lijeva pritoka Vrbasa, duga 33km, sa površinom sliva 768 km2. Rijeka teče u pravcu zapad-istok. Postaje od dva jaka vrela u podnožju planine Smiljevac – Jastrebnjak na 483m iznad mora, a ušće joj je u Jajcu, gdje gradi čuveni, 22 metra visoki vodopad.

Rijeka Pliva postaje sedronosna ulijevanjem rijeke Janj, i u svom koritu ima niz sedrenih prečaga. Izvire na podnožju odsjeka duž rasjedne linije na rubu krške visoravni Pljeve i visoravni Podgorija-Baraći. Ušće Plive se nalazi na 350m nadmorske visine, tako da je visinska razlika između izvorišta i ušća 139m. Slivno područje Plive ima površinu od 788km2 (oko 15% površine sliva Vrbasa), Prosječan proticaj vode 45,8m3/s. Za razliku od rijeke Vrbas, rijeka Pliva ima široku dolinu, koja je monogenetska, polimorfna i polifazna. Osobenost joj daju epigenetska usijecanja, kao što su rtna epigenija u prostoru naselja Sokoca i domna epigenija u Čerkazovićima.

U mjestu Šipovo u Plivu se ulijeva rijeka Janj.

Rijeka Pliva u Čerkazovićima prima vode iz malih jezera Mali i Veliki Dol, te potok Draganovac i potok Klačine. Pored toga rijeka Pliva sa desne strane prima potok Žaovine, Brišćap i Hendek potok, a sa lijeve strane potok Perućica i potok Jošavka.

Korito rijeke Plive i sam vodopad formirani su u poroznom materijalu sedri. Destrukcija sedre se uočava već skoro 100 godina, tako da se povremeno poduzimaju sanacioni radovi kako u koritu rijeke Plive, tako i na vodopadu. Raspadanje i destrukcija sedre se obično javlja kada korito iz nekih razloga presuši (ljetne suše u kombinaciji sa odvodom vode za potrebe HE Jajce I i Elektrobosne), ili pri proticaju vrlo visokih voda, kada se razvijaju velike brzine vode u koritu (preko 4–5 m/s).

Turistički kompleks se nalazi u neposrednoj blizini izvora rijeke Plive, osam kilometara udaljen od grada Šipova. Prostire se na oko 6.800 kvadratnih metara. Namijenjen je potrebama ribolovaca, jer srednji i donji tok Plive, nude izvanredne uslove za ribolov.

 Jezera 
Veliko i Malo Plivsko jezero su stvorena dugim prirodnim procesom, a konačno su oblikovano kada je izgrađena hidrocentrala Jajce 1. Veliko jezero je dugačko 3800 metara, širina mu je 500 m, prosječna dubina je oko 20 m, a najveća dubina je 40 m. Plivska jezera su pogodna za veslačke sportove, jer se voda smatra "teškom". Staze od 200, 500 i 1000 m su stalno obilježene plutačama. Svake godine ovdje se održavaju državna i međunarodna takmičenja.

 Također pogledajte 
 Pliva (vodopad)

 Vanjski linkovi 
 http://www.openstreetmap.org: rijeka Pliva
 Službena stranica Općine Jajce

Kategorija:Rijeke u Bosni i Hercegovini